
Telefonas mato daugiau nei jūs: kaip rudenį užfiksuoti Šiaurės pašvaistę? 

Prasidėjus rudeniui atsiranda daugiau progų stebėti Šiaurės pašvaistes – aplink rudens lygiadienį geomagnetinis aktyvumas dažnai sustiprėja, o ilgėjančios naktys suteikia daugiau tamsaus laiko dangui stebėti. Tačiau kartais nutinka keistas dalykas: plika akimi danguje matyti tik blankus švytėjimas, o telefono ekrane jis nusidažo žalia, rausva ar violetine spalva. „Tele2“ inovacijų ekspertas Arnoldas Lukošius paaiškina, kodėl telefonas gali pamatyti daugiau nei mūsų akys ir kaip pašvaistę užfiksuoti.

Kodėl telefonas mato daugiau nei akis?

Silpna Šiaurės pašvaistė nebūtinai atrodo taip, kaip nuotraukose. Plika akimi ji gali priminti pilkšvą debesį ar vos pastebimą šviesesnę juostą, tačiau telefono kameroje išryškėti žalia ar rausva spalva.

„Tamsoje mūsų akys prasčiau skiria spalvas, o telefono kamera gali kelias sekundes rinkti šviesą ir užfiksuoti tai, ko patys beveik nematome. Todėl, jei žinote, kad pašvaistė turėtų būti matoma, verta nukreipti telefoną į šiaurinę dangaus pusę ir padaryti bandomąjį kadrą“, – sako A. Lukošius.

Pirmiausia – kuo tamsesnė vieta

Geriausiai pašvaistė matoma toliau nuo miesto šviesų, todėl stebėjimui verta rinktis atvirą vietą, kur šiaurinio horizonto neužstoja pastatai ar medžiai.

Prieš fotografuojant reikėtų nuvalyti telefono kameros objektyvą, išjungti blykstę, sumažinti ekrano ryškumą ir pasirinkti pagrindinę kamerą.

Fotografuojant naktį ypač svarbu, kad telefonas nejudėtų. Geriausia naudoti trikojį arba stabiliai atremti įrenginį į kitą tvirtą paviršių.

„Net nedidelis rankos judesys gali sulieti kadrą, ypač kai telefonas šviesą renka kelias sekundes. Taip pat verta įjungti laikmatį – tuomet fotografavimas prasidės jau atitraukus ranką nuo ekrano“, – pataria „Tele2“ ekspertas.

Ką pasirinkti „iPhone“ ir „Android“ telefonuose?

„iPhone“ telefonuose naktinis režimas, esant prastam apšvietimui, paprastai įsijungia automatiškai. Paspaudus Mėnulio simbolį galima pasirinkti ilgesnį fotografavimo laiką. Telefoną pastačius ant trikojo ar stabilaus paviršiaus, įrenginys gali leisti šviesą rinkti ilgiau.

„Android“ telefonuose verta ieškoti režimų „Night“, „Night Sight“, „Astro“, „Astrophotography“ arba „Pro“. Jų pavadinimai ir galimybės priklauso nuo telefono gamintojo bei modelio.

Pirmiausia verta išbandyti telefone esantį naktinį režimą – daugeliu atvejų jis pats parenka tinkamus nustatymus ir leidžia užfiksuoti daugiau šviesos.

Išbandykite rankinius nustatymus

Jei telefone yra profesionalus arba rankinis fotografavimo režimas, galima nustatyti kelių sekundžių išlaikymą, fokusą nukreipti į begalybę, o ISO jautrumą didinti palaipsniui.

„Vieno universalaus nustatymo nėra. Jei pašvaistė silpna, galima ilginti išlaikymą, kad kamera surinktų daugiau šviesos. Jei ji ryški ir greitai juda, fotografavimo laiką verta trumpinti – kitaip atskiros pašvaistės juostos gali susilieti“, – sako A. Lukošius.

Pašvaistės intensyvumas ir forma gali pasikeisti per kelias minutes, todėl vieno kadro dažniausiai neužtenka. Verta fotografuoti pakartotinai ir išbandyti kelis nustatymus.

Į kadrą galima įtraukti medžių, pastatų ar horizonto siluetus – jie nuotraukai suteiks daugiau gylio. Prieš išvykstant taip pat verta įkrauti telefono bateriją ir pasirūpinti, kad įrenginyje būtų pakankamai vietos nuotraukoms.

